શેક્સપિયર રંગભૂમિનો મહાન સર્જક. ઈશ્વરની સ્પર્ધામાં ઊતર્યો હોય એ રીતે એણે અનેક પાત્રો સર્જ્યાં. ઈશ્વરે તો માણસો સર્જ્યાં, પણ એ માણસોમાંથી વિવિધ પાત્રો સર્જનાર શેક્સપિયર રંગભૂમિની વિરાટ વિભૂતિ છે. ટુ બી ઓર નૉટ ટુ બી... એના વિચારવમળમાં અટવાતો હેમ્લેટ કશું પણ કરી શકવા માટે જાણે કે અસમર્થ છે. વધુપડતા વિચારો કાર્યની ગતિને થિજાવી દે છે તો ઑથેલો મૅન ઑફ ઍક્શન છે. વિચારને ઘૂંટ્યા પછી તરત જ નિર્ણય લઈને વહેમાયેલો ઑથેલો એની આરસની પૂતળી જેવી તદ્દન નિર્દોષ પ્રિયતમાને પથારી પર જ ગળું ઘૂંટીને મારી નાખે છે. જો ઑથેલો હેમ્લેટ હોત તો ડેસ્ડેમોના બચી ગઈ હોત, પણ જેમ એક માણસ બીજાનું જીવન જીવી ન શકે તેમ એક પાત્ર બીજા પાત્રનું જીવન જીવી ન શકે.